CELEX: 32014R1215
Language: el
Date: 2014-11-11 00:00:00
Title: Εκτελεστικός κανονισμός (ΕΕ) αριθ. 1215/2014 της Επιτροπής, της 11ης Νοεμβρίου 2014 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

14.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 329/11
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1215/2014 ΤΗΣ ΕΠΙΤΡΟΠΉΣ
   της 11ης Νοεμβρίου 2014
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογή αυτών των γενικών κανόνων τα εμπορεύματα που περιγράφονται στη στήλη (1) του πίνακα που παρατίθεται στο παράρτημα πρέπει να υπαχθούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο κάτοχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μία ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Η επιτροπή τελωνειακού κώδικα δεν γνωμοδότησε εντός της προθεσμίας που είχε ορίσει ο πρόεδρός της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Νοεμβρίου 2014.
      
         
            Για την Επιτροπή,
         
         
            εξ ονόματος του Προέδρου,
         
         Heinz ZOUREK
         
            Γενικός Διευθυντής Φορολογίας και Τελωνειακής Ένωσης
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Ηλιακός συλλέκτης διαστάσεων 2 × 2 m περίπου, αποτελούμενος από 25 γυάλινους σωλήνες κενού στερεωμένους παράλληλα και διασυνδεδεμένους μέσω σωλήνα συλλογής. Κάθε σωλήνας κενού αποτελείται από δύο ομόκεντρους σωλήνες, που περιέχουν υγρό μεταφοράς θερμότητας. Ο εσωτερικός σωλήνας είναι επιστρωμένος με απορροφητικό υλικό.
                  Η ηλιακή ενέργεια απορροφάται από το στρώμα απορροφητικού υλικού του εσωτερικού σωλήνα και μετατρέπεται σε θερμική ενέργεια. Η θερμότητα μεταφέρεται εν συνεχεία στο υγρό μεταφοράς θερμότητας, το οποίο μετατρέπεται σε αέριο, ανυψώνεται και μεταφέρει τη θερμότητα στον σωλήνα συλλογής (χάλκινος συλλέκτης).
                  Η θερμότητα στη συνέχεια μεταφέρεται από τον σωλήνα συλλογής σε δεξαμενή νερού με σωληνώσεις που περιέχουν υγρό μεταφοράς θερμότητας το οποίο κυκλοφορεί μέσω αντλίας που ελέγχεται από ρυθμιστή.
                  Η αντλία, ο ρυθμιστής, οι σωληνώσεις και η δεξαμενή νερού δεν περιλαμβάνονται στο προϊόν κατά την παρουσίαση.
                  Ο ηλιακός συλλέκτης χρησιμοποιείται σε ηλιακούς θερμοσίφωνες και προορίζεται για εγκατάσταση στη στέγη.
               
               
                  8419 19 00
               
               
                  Η κατάταξη καθορίζεται από τον γενικό κανόνα 1, τον γενικό κανόνα 2 στοιχείο α) και τον γενικό κανόνα 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 8419 και 8419 19 00.
                  Ο ηλιακός συλλέκτης θεωρείται ότι διαθέτει τα ουσιώδη χαρακτηριστικά του πλήρους ή του τελειωμένου είδους (θερμαντήρας νερού) καθώς περιέχει όλα τα απαραίτητα στοιχεία για την παραγωγή θερμότητας. Τα ελλείποντα στοιχεία χρησιμοποιούνται για τη μεταφορά της θερμότητας και την αποθήκευση του νερού. Κατά συνέπεια, η κατάταξη στη διάκριση 8419 90 85 ως μέρος των θερμαντήρων νερού αποκλείεται.
                  Καθόσον ο ηλιακός συλλέκτης μετατρέπει την ηλιακή ενέργεια σε θερμότητα, δεν μπορεί να θεωρηθεί απλή διάταξη εναλλαγής της θερμότητας της διάκρισης 8419 50 [βλέπε επίσης τις Επεξηγηματικές Σημειώσεις του Εναρμονισμένου Συστήματος (ΕΣΕΣ) για την κλάση 8419, ομάδα (I), (Β)].
                  Ο ηλιακός συλλέκτης πρέπει επομένως να καταταχθεί στον κωδικό ΣΟ 8419 19 00 ως άλλος θερμαντήρας νερού μη ηλεκτρικός, στιγμιαίας θέρμανσης ή συσσώρευσης [βλέπε επίσης τις Επεξηγηματικές Σημειώσεις του Εναρμονισμένου Συστήματος για την κλάση 8419, ομάδα (I), τελευταία παράγραφος].